**EELK KONSISTOORIUMI KORRALDUSED VAIMULIKELE JA KIRIKLIKE ASUTUSTE JUHTIDELE COVID-19 HAIGUSE JÄTKUVA LEVIKU TÕKESTAMISEKS**

EELK Konsistooriumi korraldused lähtuvad „Vabariigi Valitsuse 19. augusti 2020. a korralduse nr 282 „COVID-19 haiguse leviku tõkestamiseks vajalikud meetmed ja piirangud“ muutmine“ [korralduse nr 48](https://www.kriis.ee/sites/default/files/282_muutmine.pdf) vastuvõtmisest Vabariigi Valitsuse poolt 30. jaanuaril 2021 ning EELK Konsistooriumi juhistest jumalateenistusliku elu ja kogudusetöö korraldamisel.

Eeltoodule tuginedes annab EELK Konsistoorium alljärgnevad korraldused, mis hakkavad kehtima alates vastuvõtmisest ja asendavad senised samal eesmärgil EELK Konsistooriumi poolt väljastatud korraldused ja juhised.

1. Jumalateenistusliku elu, kogudusetöö ja kirikliku asutuse üldise tegevuse korraldamisel järgida Terviseameti, Vabariigi Valitsuse ja EELK Konsistooriumi juhiseid ja käesolevaid korraldusi ning hoida ennast jooksvalt kursis uueneva infoga. Võimalusel võtta kasutusele „HOIA“ nutirakendus ning soovitada selle kasutamist kõigile kaastöölistele ja koguduseliikmetele.
2. Kõikidel kogudustel ja kiriklikel asutustel jätkata tavapärase kogudusetöö või töövaldkonna igapäevase tegevuse korraldamisega ning muude kiriku põhikirjaliste tegevustega võttes kasutusele kõik tarvilikud meetmed või piirangud COVID-19 haiguse leviku ennetamiseks ja takistamiseks.
3. Kõik COVID-19 haigestunuga lähikontaktsed vaimulikud, koguduste ja kiriklike asutuste töötegijad ja vabatahtlikud kaastöölised, samuti nende pereliikmed, kes on puutunud kokku inimesega, kellel diagnoositi koroonaviirus, või kahtlustavad kokkupuudet, peavad jääma eneseisolatsiooni vähemalt 10 päevaks. Soovitav on teha 10. päeval SARS-CoV-2 PCR [test](https://koroonatestimine.ee/). Vähimagi nakkuskahtluse tekkides tuleb võtta ühendust perearstiga. Oma elu korraldamisel lähikontaktsena tuleb lähtuda Terviseameti [“Juhistest COVID-19 haige lähikontaktsele“](https://www.terviseamet.ee/et/koroonaviirus/lahikontaktse-juhis#EST).
4. Vaktsineerimine viiakse Eestis läbi vastavalt „[COVID-19 vaktsineerimise plaanile](https://www.sm.ee/sites/default/files/news-related-files/covid-19_vaktsineerimise_plaan_19.01.pdf)“. Enda vaktsineerimise üle otsustamisel tuleb vaimulikel ja kiriku kaastöölistel lähtuda asjatundjate nõuannetest, oma südametunnistusest, kristlikust ligimesearmastusest ning vastutusest kaastööliste ja kõigi teiste inimeste ees. Teistele vaktsineerimise küsimuses nõu andes ei ole lubatud vaimulikel jagada vaktsineerimisest hoidumise, edasilükkamise või keeldumise soovitusi isegi juhul, kui ise ennast vaktsineerida ei lasta.
5. Kõik COVID-19 haigusega nakatunud vaimulikud, töötegijad ja vabatahtlikud kaastöölised peavad järgima arsti ja/või Terviseameti juhiseid, püsima isolatsioonis ning vältima kuni haiguse möödumiseni kõiki lähikontakte.
6. Positiivsest testitulemusest ja COVID-19 haigusega nakatumisest tuleb vaimulikul teavitada kõiki kaastöölisi ja teis isikuid, kellega on tekkinud lähikontakte ning oma vahetut vaimulikku ülemat, kes informeerib sellest piiskoppi või peapiiskoppi.
7. Koguduste vaimulikel tuleb jumalateenistuse teadetes ja teistes koguduse infokanalites regulaarselt informeerida koguduseliikmeid ja teisi kiriklikel üritustel osalejaid, et isikud, kellel on diagnoositud COVID-19 haigus, samuti nende lähikontaktsed pereliikmed ja teised nendega kokku puutunud inimesed peavad püsima eneseisolatsioonis. Inimestel, kes tunnevad, et on haigestunud, paluda mitte liikuda avalikes kohtades ega tulla kirikusse.
8. Rahvarohketes paikades (sh ühistranspordis) ja mujal, kus teiste inimestega vahetult kokku puututakse, tuleb vaimulikul ja kiriku töötegijatel regulaarselt desinfitseerida käsi ja kanda kaitsemaski või visiiri.
9. Vaimulikud ja kiriku töötegijad ei pea kandma kaitsemaski või visiiri jumalateenistustel, ametitalitustel ja muudel kirikusaalis toimuvatel kiriklikel üritustel, välja arvatud käesolevate korralduste punktis 15 kirjeldatud juhtudel.
10. Koguduse või kirikliku asutuste igapäevatöö tuleb korraldada lähtuvalt turvalise hajutamise põhimõttest, järgides 2+2 reeglit ning desinfitseerimise kohustust ning siseruumides koos teistega lähestikku viibides kaitsemaski või visiiri kandmise kohustust. Ruumides tuleb järgida regulaarse ventileerimise nõuet.
11. Siseruumides on lubatud korraldada või läbi viia kontserte, koosolekuid ja muid üritusi, kui need kvalifitseeruvad mittekontaktseks või väikese riskiga tegvusteks vastavalt [Terviseameti 30.01.2021 korraldusele](https://www.kriis.ee/sites/default/files/20210129_terviseamet_korraldus_sisetingimustes.pdf). Tagatud peab olema tähistatud/nummerdatud statsionaarsete istekohtade (nt kiriku pingistik) olemasolu ja osalejad paigutatakse istuma hajutatult (nt üle ühe pingirea ja üle ühe või kahe istekoha).
12. Tegevused lastega, noortega, täiskasvanutega, sh eakatega, samuti huvitegevus, täiendkoolitus ja täiendõpe, sealhulgas pühapäevakooli, leeritöö, piiblitunnid, jms on lubatud, kui need kvalifitseeruvad mittekontaktseks või väikese riskiga tegevusteks vastavalt [Terviseameti 30.01.2021 korraldusele](https://www.kriis.ee/sites/default/files/20210129_terviseamet_korraldus_sisetingimustes.pdf). Rühmade suurus võib olla maksimaalsetl 11 liiget, sh juhendaja/õpetaja, korraldatud on desinfitseerimisnõuete täitmine, kasutatakse kaitsemaske (va kuni 12-aastased lapsed ja need, kellel maski kandmine on tervislikel põhjustel vastunäidustatud), järgida tuleb ruumi 50% täituvuse nõuet ning ruumi tuleb enne tegevusi, võimalusel tegevuste ajal ja ka tegevuste vahel ventileerida.
13. Välitingimustes on kõik punktis 12 nimetatud tegevused lubatud kuni 50-liikmelistes rühmades tingimusel, et korraldatud on desinfitseerimisnõuete täitmine.
14. Jumalateenistustel ja ametitalitustel on lubatud kaasata vajadusel erinevaid muusikuid, kuid vältida tuleb laulukooride, lauluansamblite ja pasunakooride kaasamist, kuna tegemist on kontaktse või suure riskiga tegevusega vastavalt [Terviseameti 30.01.2021 korraldusele](https://www.kriis.ee/sites/default/files/20210129_terviseamet_korraldus_sisetingimustes.pdf). Kontaktse ja suure riskiga tegevused (nt puhkpilli- või vokaalsolist) on lubatud tingimusel, et koos tegutseb kuni kaks inimest, kes järgivad 2+2 reegli täitmist.
15. Jumalateenistuste, ametitalituste ja muude kiriklike ürituste läbiviimisel kirikusaalis ning koguduse ja kirikliku asutuse ruumides:
* tuleb paigutada sisse- ja väljapääsude lähedale, samuti tualettruumidesse nähtavale ja hästi ligipääsetavale kohale desinfitseerimisvahendid, mille kasutamist üritustel osalejatelt palutakse ja seda neile meelde tuletatakse;
* desinfitseeritakse regulaarselt üldkasutatavaid siseruume, pindasid ja esemeid arvestades nende kasutussagedust;
* luuakse võimalus kaitsemaskide ostmiseks või vajadusel nende tasuta jagamiseks neile, kellel puuduv ostuvõimalus;
* tagatakse turvalise hajutamise põhimõttest igale jumalateenistusel, ametitalitusel, kontserdil ja muul sündmusel osalejale statsionaarne istekoht, mis on nummerdatud või muul viisil nähtavalt tähistatud;
* võib statsionaarsete istekohtade olemasolul viibida kuni 250 inimest ja välitingimustes kuni 500 inimest;
* siseruumides tuleb järgida 50% täituvuse piirangut;
* jälgitakse jumalateenistuse, ametitalituse ja muu kirikliku sündmuse ajal 2+2 reegli täitmist, mis tähendab, et koos võib liikuda kuni 2 isikut, hoides teistega vähemalt kahemeetrist vahemaad;
* ei nõuta kuni kahe isiku koos liikumise nõude järgimist perekondadelt, samuti juhul kui nimetatud tingimusi ei ole mõistlikult võimalik tagada (nt armulaua jagamine, ristimine, käte õnnistamiseks peale panemine, jne).
* rakendatakse juhul kui 2+2 tingimusi ei ole võimalik või mõistlik täita teisi viiruse levikut pidurdavaid meetmeid, sh kaitsemaski kasutamist jms;
* kaitsemaski kandmist või näo katmist tuleb nõuda kõigilt jumalateenistusel, ametitalitusel või muul kiriklikul üritusel osalejatelt, (välja arvatud alla 12-aastased lapsed).
* korraldada koguduse tegevus ja tööjaotus nõnda, et samaaegse haigestumise vältimiseks viibib samal jumalateenistusel, ametitalitusel või muul kiriklikul üritusel üksteisega kokku puutudes võimalikult vähe vaimulikke, muusikuid ja teisi jumalateenistuse ettevalmistamise või läbiviimisega seotud isikuid;
* peavad vaimulikud, muusikud ja teised jumalateenistuse ettevalmistamise või läbiviimisega seotud isikuid ühiselt altarist või puldist teenides kandma kaitsemaski või visiiri;
* soovitakse, kui jumalateenistusel osaks on rahusoov, üksteisele rahu ilma füüsilise kontaktita;
* peab armulaua pühitsemise ja jagamise eel vaimulik oma käed võimalusel enne desinfitseerimist ka pesema;
* tuleb hoida armulaua annid altaril kaetuna rätiku või (karika)kattega, mis eemaldatakse ainult pühitsemise hetkeks;
* tuleb vaimulikul armulaua pühitsemise ja jagamise ajal kanda kaitsemaski või visiiri;
* tuleb vaimulikul armulaua jagamise ajal desinfitseerida vajadusel korduvalt oma käsi;
* kutsub vaimulik armulaualised altari juurde ainult armulaua vastuvõtmise hetkeks, paludes inimestel hoida turvalist distantsi ja liikuda jagamiskohta üksteise järel;
* tuleb armulauale tulijatele luua enne armulaua vastuvõtmist ja oblaadi käega puudutamist võimalus käte desinfitseerimiseks;
* kasutatakse pühitsetud veini jagamisel individuaalseid veinipeekreid või jagatakse oblaati veini sisse kastes ja inimesele otse suhu asetades;
* jagades erandkorras armulauda ühel kujul *(una specie)* oblaati inimesele otse suhu või desinfitseeritud käele asetades.
1. Jagada informatsiooni kristlikest raadio- ja telesaadetest ning jumalateenistuste ülekannetest (ETVs, Vikerraadios, Klassikaraadios, Raadio 7 ja Pereraadios), samuti interneti lehekülgedest, mille vahendusel on võimalik osaleda jumalateenistustel otseülekannete või salvestuste kaudu.
2. Jumalateenistustel ja palvustel palvetada jätkuvalt kuni viiruse taandumiseni:
* viirushaiguse tõttu hukkunud inimeste hingede pärast;
* COVID-19 haigusega nakatunute tervenemise eest;
* eneseisolatsioonis viibivate lähikontaktsete inimeste mittehaigestumise pärast;
* vaktsineerimise positiivse mõju eest;
* arstidele ja meditsiinipersonali eest, et Jumal annaks tarkust, jõudu ja vastupidavust haigete ravimisel ja nende eest hoolitsemisel;
* kõigi ametnike ja otsustajate pärast, et Jumal annaks neile kannatlikku, tasakaalukat ja tarka meelt õigete sammude astumiseks ja otsuste langetamiseks;
* viiruse leviku tõttu töö kaotanud inimeste turvalisuse ja sotsiaalsete tagatiste pärast;
* majandusraskustesse sattunud ettevõtete ja koguduste püsima jäämise pärast;
* kõigi inimeste hingerahu ja meelekindluse pärast;
* kogu tekkinud olukorra lahenemise pärast Eestis ja kogu maailmas;
* et Issand Kristus hinge ja ihu arstina oleks ise kõiki tervendamas ja õnnistamas.

(allkirjastatud digitaalselt)

Urmas Viilma

Peapiiskop